(530#Q40001240116#Q1S+)

P/8671883

|  |
| --- |
| MINISTARSTVO MORA, PROMETA I INFRASTRUKTURE |
| GODIŠNJI PLAN RADA |
| ZA 2025. GODINU |
|  |
|  |
|  |

KLASA: 400-01/24-01/16

URBROJ: 530-10-1-2-24-1

**POTPREDSJEDNIK VLADE I MINISTAR**

**Oleg Butković**

|  |
| --- |
| Prosinac 2024. |

**Sadržaj**

[Predgovor ministra mora, prometa i infrastrukture 3](#_Toc188271346)

[1. Uvod 4](#_Toc188271347)

[1.1. Djelokrug 4](#_Toc188271348)

[1.2. Vizija 5](#_Toc188271349)

[1.3. Misija 5](#_Toc188271350)

[1.4. Vrijednosti 5](#_Toc188271351)

[2. Kontekst 6](#_Toc188271352)

[2.1. PESTEL analiza 7](#_Toc188271353)

[2.2. SWOT analiza 8](#_Toc188271354)

[3. Organizacijska struktura 9](#_Toc188271355)

[4. Mjere iz Provedbenog programa i ciljevi iz djelokruga rada, operativni ciljevi po ustrojstvenim jedinicama 9](#_Toc188271356)

4.1. Kabinet ministra 10

4.2. Glavno tajništvo 11

4.3. Uprava pomorstva 16

4.4. Uprava sigurnosti plovidbe 17

4.5. Uprava unutarnje plovidbe 40

4.6. Uprava za željezničku infrastrukturu i promet 43

4.7. Uprava zračnog prometa, elektroničkih komunikacija i pošte 46

4.8. Uprava za cestovni promet, cestovnu infrastrukturu i inspekciju 49

4.9. Uprava za EU fondove i strateško planiranje 50

4.10. Uprava za proračun i financije 52

4.11. Samostalni sektor za vanjske i europske poslove i odnose s javnošću 58

4.12. Samostalna služba za unutarnju reviziju 60

5. Popis pravnih osoba pod upravnom nadležnošću Ministarstva 61

**Predgovor ministra mora, prometa i infrastrukture**

|  |  |
| --- | --- |
|  | *Ministarstvo mora, prometa i infrastrukture ima iznimno složen djelokrug poslova i zadataka koji se organiziraju i operativno provode na način da budu u funkciji razvoja efikasnog, sigurnog, ekološki prihvatljivog i modernog prometnog i komunikacijskog sustava, potpuno integriranog u mrežu glavnih međunarodnih prometnih pravaca, što je javni interes i jedna od temeljnih pretpostavki gospodarskog razvoja, a u skladu s potrebama i na korist svih građana Republike Hrvatske.*  *Iskorištavajući prednosti iznimno povoljnog prometnog i geografskog položaja Republike Hrvatske, zadaća je Ministarstva osigurati i izradu* |

*kvalitetnih zakona i podzakonskih akata te organizirati izradu strateških infrastrukturnih projekata i investicijskih programa od posebnog značaja za Republiku Hrvatsku, koji će biti usmjereni k povećanju postojećeg stupnja infrastrukturne povezanosti svih regija i povećanju dostupnosti svih vidova prometa, uključujući i prometnu povezanost otoka međusobno i s kopnom uz visok stupanj mjera zaštite okoliša, mora i vodnih putova unutarnjih voda u transportu te profesionalnosti i sigurnosti u pružanju prijevoznih usluga, kao i postizanju visoke razvijenosti elektroničkih komunikacija i tržišta poštanskih usluga.*

*Dužnost nam je osigurati obavljanje javnih poslova u skladu sa zakonima i propisanim standardima, a uz zakonitost i pravilnost, imperativ je uspostava okruženja kojim je moguće upravljati i koje je moguće kontrolirati, a koje rezultira većom ekonomičnosti, učinkovitosti, djelotvornosti i transparentnosti u poslovanju. U Provedbenom programu Ministarstva za razdoblje do 2028. godine definirani su vizija, misija i mjere Ministarstva koje se u život provode kroz čitav niz operativnih dokumenta, među kojima je i Godišnji plan rada za 2025. godinu, uz neizostavnu financijsku konstrukciju zaokruženu u Financijskom planu Ministarstva za razdoblje od 2025. - 2027. godine. Na taj način je uspostavljena povezanost strateških planskih dokumenata i programa s operativnim ciljevima i aktivnostima kako bi svakodnevno poslovanje bilo u potpori realizacije postavljenih strateških opredjeljenja i u skladu s financijskim ograničenjima.*

# Uvod

* 1. Djelokrug

Ministarstvo mora, prometa i infrastrukture obavlja upravne, stručne i druge poslove definirane Zakonom o ustrojstvu i djelokrugu tijela državne uprave (NN 85/20, 21/23 i 57/24) i Uredbom o unutarnjem ustrojstvu Ministarstva mora, prometa i infrastrukture (NN 97/20, 2/21, 6/23) koji se odnose na:

* unutarnji i međunarodni pomorski, nautički, cestovni, željeznički, kombinirani i zračni promet, žičare te promet na unutarnjim vodama s infrastrukturom tih vidova prometa
* planiranje, izradu i provedbu strateških dokumenata i projekata prometne infrastrukture, predlaganje strategije razvoja svih vidova prometa
* zaštitu mora od onečišćenja s brodova; morske luke, pomorsko dobro i utvrđivanje granica pomorskog dobra, pomorsko osiguranje i pomorske agencije; luke na unutarnjim plovnim putovima; kopnene robno-transportne centre; zračne luke; prijevozna sredstva osim onih poslova koji ulaze u djelokrug rada drugih ministarstava i pravnih osoba s javnim ovlastima; elektroničke komunikacije (telekomunikacije i radijske komunikacije) i poštanske usluge
* inspekcijske poslove: sigurnosti plovidbe na moru, unutarnjeg i međunarodnog cestovnog prometa i cesta, sigurnosti plovidbe na unutarnjim vodama, osim poslova iz djelokruga Ministarstva unutarnjih poslova, sigurnosti željezničkog prometa, sigurnosti žičara
* gradnju, tehničko unaprjeđenje i prometno-tehnološku modernizaciju vodnih putova na unutarnjim vodama, tehničko održavanje i osposobljavanje vodnih putova i građevina za poboljšanje uvjeta plovidbe onesposobljenih zbog elementarnih nepogoda
* elektroničke komunikacije, informacijsko društvo (osim poslova iz tih područja koji su u nadležnosti drugih tijela državne uprave) i poštanske usluge, pripremanje nacrta prijedloga zakona i drugih propisa iz područja elektroničkih komunikacija i poštanskih usluga, radijske opreme i elektromagnetske kompatibilnosti, predlaganje strategija, strateških planova, studija, smjernica i programa razvoja elektroničkih komunikacija i poštanskih usluga u Republici Hrvatskoj te planova za njihovu provedbu, izradu analiza i izvješća te prijedloga mjera i planova za razvoj i poboljšanje stanja u području elektroničkih komunikacija i poštanskih usluga, predstavljanje Republike Hrvatske u europskim i međunarodnim organizacijama i institucijama u području elektroničkih komunikacija, informacijskog društva i poštanskih usluga te sudjelovanje u radu njihovih upravnih i radnih tijela i stručnih skupina, sudjelovanje na međudržavnim sastancima i pregovorima iz područja elektroničkih komunikacija, informacijskog društva i poštanskih usluga te provedbu međunarodnih ugovora, sporazuma i konvencija iz ovih područja
* organiziranje izrade strateških infrastrukturnih projekata i investicijskih programa za sve vidove prometa, elektroničkih komunikacija i poštanskih usluga od posebnog značenja za Republiku Hrvatsku i pripremanje prijedloga Vladi za njihovo odobravanje i provedbu
* organiziranje odgovarajućih velikih infrastrukturnih investicijskih radova u izgradnji objekata i uređaja prometne infrastrukture, elektroničkih komunikacija i poštanskih usluga, osim njihove rekonstrukcije i održavanja, i drugih odgovarajućih krupnih infrastrukturnih radova od značaja za održivi razvitak Republike Hrvatske koji se u cijelosti ili u većoj mjeri financiraju sredstvima državnog proračuna, i/ili uz mješovito financiranje (sredstvima Europske unije, koncesije) te usklađivanje aktivnosti drugih subjekata u izgradnji takvih objekata te praćenje i kontrola tih investicija
* sudjelovanje (s ministarstvom nadležnim za upravljanje državnom imovinom) u poslovima upravljanja i raspolaganja dionicama i poslovnim udjelima trgovačkih društava koji čine državnu imovinu u vlasništvu Republike Hrvatske
* obavljanje stručnih poslova koji se odnose na pokretanje, usklađivanje i nadzor poslova određenih aktima i propisima kojima se uređuje ukupni razvoj prometa, elektroničkih komunikacija i poštanskih usluga
* obavljanje poslova koji se odnose na sudjelovanje Republike Hrvatske u radu tijela Europske unije u područjima iz njegove nadležnosti te obavljanje drugih poslova koji su stavljeni u nadležnost Ministarstva posebnim zakonom.
  1. Vizija

Visoko razvijen, učinkovit, siguran i ekološki održiv prometni i komunikacijski sustav, otporan na izazove budućnosti i potpuno integriran u TEN-T mrežu te ključne međunarodne prometne pravce, omogućit će optimalno iskorištavanje prometnog i geografskog položaja Republike Hrvatske za potrebe teretnog i putničkog prometa, uz povećanje multimodalne povezanosti i razvoj održivih oblika prijevoza. Budući trendovi u prometnom sektoru, poput zelene tranzicije, digitalizacije logističkih lanaca i povećanja energetske učinkovitosti, igrat će ključnu ulogu u transformaciji sektora. Modernizacija prometne infrastrukture i unapređenje elektroničkih komunikacijskih mreža osigurat će podršku digitalnoj transformaciji koja će poboljšati učinkovitost upravljanja prometom te osigurati održivi rast ovog strateškog sektora za gospodarstvo i društvo.

* 1. Misija

Misija Ministarstva je stvoriti uvjete i izgraditi kapacitete za izradu kvalitetnih zakona i propisa u svim vidovima prometa te osigurati njihovu učinkovitu provedbu. Također, cilj je osigurati daljnju zaštitu mora, pomorskog dobra i vodnih putova unutarnjih voda te omogućiti bolju prometnu povezanost otoka međusobno i s kopnom. Ministarstvo teži postizanju visoke razvijenosti elektroničke komunikacijske infrastrukture, mreža i usluga, kao i tržišta poštanskih usluga. Nadalje, Ministarstvo je posvećeno izgradnji suvremene prometne i komunikacijske infrastrukture koja će učinkovito povezati sve regije i unaprijediti sve oblike prometa, uz visoke standarde kvalitete i sigurnosti u pružanju prijevoznih usluga. Posebna pažnja posvećuje se poduzimanju mjera zaštite okoliša, s naglaskom na smanjenje emisije stakleničkih plinova i doprinos zelenoj tranziciji prometnog sektora.

* 1. Vrijednosti

Odgovorno i učinkovito vođenje i upravljanje

Stručnost

Transparentnost

Socijalna i društvena odgovornost

Rast i razvoj

Održivost

# Kontekst

Prometna povezanost svih dijelova Hrvatske i razvijanje povezane infrastrukture ključni su za hrvatsko gospodarstvo i kvalitetu života građana. U skladu s prometnom politikom Europske unije i globalnim trendovima, prometni sustav Republike Hrvatske bit će potrebno razvijati po modelu koji omogućava održivi razvoj prometnog sustava uz energetsku učinkovitost, vođenje brige o okolišu uz maksimalnu sigurnost svih sudionika u prometu. U skladu s Europskim zelenim planom, izazovi, investicije i ulaganje te razvojne potrebe bit će vezani za smanjenje emisija stakleničkih plinova koje uzrokuje promet. Prioriteti provedbe politika u području prometa imaju za cilj razvoj održivog prometa te poticanje razvoja pametnih rješenja u prometnom sustavu.

Prometna mreža je neujednačena, s vrlo nerazvijenom željezničkom infrastrukturom te nedovoljno razvijenom infrastrukturom za javni gradski, prigradski i međugradski promet, dok su u pomorskom sektoru potrebna ulaganja u izgradnju novih luka te rekonstrukciju ili premještanje postojećih putničkih i trajektnih luka radi daljnjeg povećanja kapaciteta obalnog linijskog prijevoza i poboljšanja komunikacije s otocima. Nužno je razviti kvalitetnu, održivu i prilagodljivu infrastrukturu, usmjerenu čistim i ekološki ispravnim tehnologijama. Potrebno je značajno povećati pristup informacijskim i komunikacijskim tehnologijama, unaprijediti cestovnu sigurnost, prije svega proširivanjem dosega javnog prijevoza te spriječiti i značajno umanjiti zagađenja morskih resursa svih vrsta, uključujući otpad koji onečišćuje more i rijeke.

Iz tog razloga, završit će se provedba započetih cestovnih projekata s naglaskom na kapitalne projekte – izgradnju brzih cesta, obilaznica te dionica na Jadransko-jonskom koridoru. Uvest će se elektronička naplata cestarine na autocestama diljem Hrvatske, bez zaustavljanja vozila i s beskontaktnim načinima plaćanja, što će skratiti vrijeme putovanja. Nastavit će se ulaganja značajnih sredstava u modernizaciju željeznice. Ulaganja će biti usmjerena u izgradnju nove te u obnovu i rekonstrukciju postojeće željezničke mreže, kao i na nastavak nabave novih vlakova (niskopodnih i baterijskih).

Diljem Jadrana nastavit će se s ulaganjima u izgradnju i dogradnju luka državnog, županijskog i lokalnog značaja. Radi osiguranja opće upotrebe pomorskog dobra, zaštite javnog interesa i očuvanja jednog od najvrjednijih prirodnih resursa, osnažit će se sustav upravljanja pomorskim dobrom. Izgradit će se nove luke nautičkog turizma koje će biti zelene i potpuno digitalizirane marine te središte nekih od najnovijih tehnologija u pomorstvu. Financirat će se izgradnja komunalnih vezova. Nastavit će se obnova flote brodova lučkih kapetanija i time ojačati sustav traganja i spašavanja na moru i rijekama. Provedbom infrastrukturnih projekata razvijat će se luke i pristaništa na unutarnjim plovnim putevima. Jačat će se sigurnost i zaštita okoliša vodnih putova kako bi se maksimalno iskoristilo potencijal Hrvatske za promet unutarnjim vodnim putevima, što je, u kombinaciji sa željezničkim intermodalnim prometom, jedan od ekološki najprihvatljivijih vidova prometa. Programom dodjele potpora brodarima i pomoći jedinicama lokalne (regionalne) samouprave nastavit će se ulaganje u modernizaciju i obnovu flote te uvođenje inovacija u tehnologiju prijevoza uz poštivanje novih tehničkih standarda dodjelom bespovratnih sredstava poduzetnicima koji obavljaju gospodarske djelatnost u sektoru prometa na unutarnjim vodama.

Nastavit će se provedba infrastrukturnih projekata kojima je cilj modernizacija infrastrukture zračnih luka, podržati razvoj i modernizacija aerodroma i površina za slijetanje i uzlijetanje s posebnim naglaskom na dekarbonizaciju i digitalizaciju svih procesa u zračnim lukama. Nastavit će se s razvojem elektroničkih komunikacija i poštanskih usluga jer se time postiže sinergijski učinak u svim segmentima razvoja komunikacijske infrastrukture i usluga u Republici Hrvatskoj. Uspostavit će se jedinstveno upravno mjesto u više od tisuću poštanskih ureda na kojima će se građanima omogućiti korištenje svih usluga države – od podnošenja zahtjeva prema tijelima državne uprave do izdavanja svih vrsta dokumenata. Time će usluge države postati još jeftinije i dostupnije svim građanima, a posebno onima na slabije naseljenim i ruralnim područjima, socijalno osjetljivim skupinama te osobama starije životne dobi. S ciljem smanjenja digitalnog jaza između urbanih i ruralnih područja Republike Hrvatske i stvaranja preduvjeta za daljnji razvoj digitalnih usluga, nastavit će se provedba programa državnih potpora za razvoj širokopojasne pristupne i agregacijske infrastrukture u područjima u kojima ne postoji komercijalni interes za ulaganja te će se uložiti dodatni napori u stvaranje poticajnog okruženja za privatna ulaganja u izgradnju VHCN mreža i razvoj pokretnih elektroničkih komunikacijskih mreža pete generacije (5G).


* 1. PESTEL analiza

|  |  |
| --- | --- |
| **POLITIČKO OKRUŽENJE** | |
| Pozitivni čimbenici | Negativni čimbenici |
| Uređen zakonodavan okvir | Otežana provedba zakonodavnog okvira u praksi |
| Stabilno političko okruženje | Spori administrativni procesi |
| **EKONOMSKO OKRUŽENJE** | |
| Pozitivni čimbenici | Negativni čimbenici |
| Godišnji rast BDP-a | Rastuća inflacija koja utječe na tržište |
| Dostupnost EU fondova | Energetska kriza i ratovi |
| **SOCIJALNO OKRUŽENJE** | |
| Pozitivni čimbenici | Negativni čimbenici |
| Prepoznavanje važnosti prometnog razvoja kao ključa povezivanja i povećanja kvalitete života | Negativna percepcija prometnih postignuća |
| Jačanje svijesti dionika o odgovornom i održivom prometnom razvoju | Neujednačena povezanost između regija |
| **TEHNOLOŠKO OKRUŽENJE** | |
| Pozitivni čimbenici | Negativni čimbenici |
| Razvoj informacijsko-komunikacijskih i drugih novih tehnologija koje mijenjaju strukturu potražnje na tržištu rada | Usporena implementacija svih raspoloživih IT funkcionalnosti |
| Pametni prometni sustavi | Korištenje zastarjele tehnologije |
| **OKOLIŠNO OKRUŽENJE** | |
| Pozitivni čimbenici | Negativni čimbenici |
| Poticanje održivog oblika prijevoza | Potencijalno negativni učinak velikih infrastrukturnih projekata na prirodu i staništa |
| **PRAVNO OKRUŽENJE** | |
| Pozitivni čimbenici | Negativni čimbenici |
| Poticanje održivog razvoja kroz strateške dokumente i zakonske okvire | Spora administracija i poteškoće u rješavanju imovinsko-pravnih odnosa (npr. vlasništva zemljišta itd.) |

* 1. SWOT analiza

|  |  |
| --- | --- |
| **SNAGE** | **SLABOSTI** |
| * Dobar geostrateški položaj (središnja Europa, Mediteran i Podunavlje) * Ključni dijelovi prometnih koridora Transeuropske prometne mreže koji prolaze kroz zemlju, kako za putnički tako i za teretni promet * Dostupnost EU fondova * Pravni i institucionalni okvir u skladu sa zahtjevima EU-a * Regije i veći gradovi u Hrvatskoj su dobro povezani autocestama * Pomorsko naslijeđe i postojeći pomorski sektor; uključenost pomorskih prometnih pravaca u europsku prometnu mrežu * Turističko odredište s tradicionalnim mediteranskim značajkama * Kontinuirani rast širokopojasnog pristupa (po učestalosti korištenja i prihodima operatora) | * Nezadovoljavajuće stanje željezničke infrastrukture; zastarjeli vozni park za putnike i terete željeznicom * Neadekvatna infrastruktura za javni gradski, prigradski i međugradski promet * Nedovoljna povezanost autocesta i cesta nižih kategorija; nedovršena mreža državnih cesta * Nezadovoljavajuća cestovna infrastruktura na otocima te povezanost otoka s kopnom * Neredovito i neefikasno održavanje plovnih putova, nedovoljno izgrađena ili zastarjela infrastruktura u lukama unutarnjih voda * Zastarjela flota i skelni prijelazi na unutarnjim vodama |
| **PRILIKE** | **PRIJETNJE** |
| * Izgradnja svih planiranih cestovnih projekata i kvalitetno povezivanje s međunarodnim prometnim koridorima (TEN-T mreža i Paneuropski) * Jačanje multimodalnih rješenja koja povezuju cestovni, željeznički, zračni i pomorski promet * Modernizacija i razvoj morskih luka usmjereni na daljnji razvoj nacionalnog gospodarstva u cjelini * Snažna potražnja za nautičkim turizmom i povezane djelatnosti * Razvoj riječnog turizma (kruzinga) i destinacija na unutarnjim vodama * Modernizacija plovnih putova i osiguranje plovnosti rijeka u skladu s propisanim minimalnim klasama plovnosti za međunarodne plovne putove * Porast potražnje za uslugama širokopojasnog pristupa velikih brzina, kao posljedica elektroničkog poslovanja, tranzicije prema digitalnom gospodarstvu i razvoju novih elektroničkih javnih usluga | * Usporen gospodarski rast u području Eurozone * Nedovoljna ulaganja u postojeću infrastrukturu zbog nedostatka sredstava * Snažan utjecaj mogućih onečišćenja mora i unutarnjih voda na ekonomski razvoj i održivost * Ovisnost o turističkom prometu i njegovoj sezonalnosti * Nedovoljna sigurnost plovidbe i razvoj održavanja unutarnjih voda; nedovoljna ulaganja u razvoj lučke i pristanišne infrastrukture na unutarnjim vodama |

1. **Organizacijska struktura**



1. **Mjere iz Provedbenog programa i ciljevi iz djelokruga rada, operativni ciljevi po ustrojstvenim jedinicama**

U skladu s odredbama Zakona o sustavu strateškog planiranja i upravljanja razvojem Republike Hrvatske (NN 123/17, 151/22) i Uredbe o smjernicama za izradu akata strateškog planiranja od nacionalnog značaja i od značaja za jedinice lokalne i područne (regionalne) samouprave (NN 37/23), Ministarstvo mora, prometa i infrastrukture izradilo je Provedbeni program za razdoblje do 2028. godine. U Provedbenom programu su, kao glavni elementi, definirane mjere za provedbu ciljeva koji su utvrđeni u nadređenim aktima strateškog planiranja i Programu Vlade Republike Hrvatske od 2024. do 2028. godine.

U Godišnjem planu rada su definirani operativni ciljevi koji se planiraju ostvariti u Ministarstvu mora, prometa i infrastrukture u 2025. godini, a koji su vezani za:

* mjere sadržane u Provedbenom programu Ministarstva
* djelokrug rada Ministarstva u skladu s uredbom o ustrojstvu i zakonskim aktima
* unutarnje ustrojstvo i organizaciju Ministarstva te
* osigurana sredstva u proračunu, ljudske i druge raspoložive resurse.

U nastavku se daje tablični pregled Godišnjeg plana rada po ustrojstvenim jedinicama.